**OLAJŠAVA ZA INVESTIRANJE**

**Podrobnejši opis**

**9. izdaja, marec 2025**

**KAZALO**

[1.0 SPLOŠNO 3](#_Toc187652126)

[2.0 OPREDELITEV SREDSTEV, KI SO PREDMET OLAJŠAVE 4](#_Toc187652127)

[2.1 OPREMA – POHIŠTVO IN PISARNIŠKA OPREMA 5](#_Toc187652128)

[2.2 OPREMA – MOTORNA VOZILA 7](#_Toc187652129)

[3.0 POGOJI GLEDE UVELJAVLJANJA OLAJŠAVE 9](#_Toc187652130)

[4.0 SREDSTVA V POSLOVNEM NAJEMU 10](#_Toc187652131)

1.0 SPLOŠNO

Navedeni podrobnejši opis obravnava uveljavljanje olajšave za investiranje v skladu s 55.a členom [Zakona o davku od dohodkov pravnih oseb – ZDDPO-2.](http://www.pisrs.si/Pis.web/pregledPredpisa?id=ZAKO4687) Smiselno enaka obravnava velja tudi glede uveljavljanja olajšave za investiranje v skladu s 66.a členom [Zakona o dohodnini – ZDoh-2](http://www.pisrs.si/Pis.web/pregledPredpisa?id=ZAKO4697).

Zavezanec lahko uveljavlja olajšavo za investiranje v višini 40 % investiranega zneska v opremo in neopredmetena sredstva. Zavezanec lahko olajšavo koristi z znižanjem davčne osnove za davčno obdobje, v katerem je prišlo do vlaganja, neizkoriščen del olajšave pa lahko prenese v naslednja davčna obdobja in zmanjšuje davčno osnovo v naslednjih petih davčnih obdobjih po obdobju vlaganja.

V skladu z določbo 59.a člena ZDDPO-2, ki se na podlagi novele [ZDDPO-2R](https://www.uradni-list.si/glasilo-uradni-list-rs/vsebina/2019-01-2927?sop=2019-01-2927) uporablja za davčna obdobja, ki se začnejo 1. januarja 2020 ali kasneje, je skupno zmanjšanje davčne osnove po določbah ZDDPO-2 in drugih zakonov, vključno z uveljavljanjem neizkoriščenih delov davčnih olajšav in izgub iz preteklih davčnih obdobij, omejeno do največ 63 % davčne osnove. Enako je omejeno znižanje davčne osnove od dohodka iz dejavnosti, v skladu z določbo drugega odstavka 67. člena ZDoh-2, na podlagi novele [ZDoh-2V](https://www.uradni-list.si/glasilo-uradni-list-rs/vsebina/2019-01-2929?sop=2019-01-2929).

Olajšave za investiranje ni možno uveljavljati za investicije v opremo in neopredmetena sredstva v delu, ki so financirane iz sredstev proračunov samoupravnih lokalnih skupnosti, proračuna Republike Slovenije oziroma proračuna EU, če imajo ta sredstva naravo nepovratnih sredstev.

Uveljavljanje olajšave za investiranje je vezano na pogoj, da zavezanec sredstva, za katero je izkoristil olajšavo, ne proda oziroma ne odtuji prej kot v treh letih po letu vlaganja oziroma pred dokončnim amortiziranjem sredstva, če je obdobje amortiziranja krajše od treh let. Če se navedeni pogoj ne izpolni, mora zavezanec za znesek izkoriščene olajšave povečati davčno osnovo v letu prodaje oziroma odtujitve sredstva. Ne glede na to pa v skladu z določbo 20. člena Zakona o interventnih ukrepih za odpravo posledic poplav in zemeljskih plazov iz avgusta 2023  (ZIUOPZP) zavezancu davčne osnove ni treba povečati, če je do odtujitve opreme prišlo na podlagi uničenja zaradi poplav in plazov.

Zavezanec, ki ugotavlja davčno osnovo z upoštevanjem normiranih odhodkov, **ne more uveljavljati investicijske olajšave** za vlaganja v davčnem obdobju, v katerem davčno osnovo ugotavlja na podlagi normiranih odhodkov. Za vlaganja iz tega davčnega obdobja tudi ne more uveljavljati olajšave naknadno, ko preneha ugotavljati davčno osnovo na podlagi normiranih odhodkov in ugotavlja davčno osnovo na podlagi dejanskih odhodkov. Prav tako v obdobju, ko ugotavlja davčno osnovo z upoštevanjem normiranih odhodkov, ne more koristiti neizkoriščenega dela olajšave za vlaganja iz predhodnih davčnih obdobij, v katerih je davčno osnovo ugotavljal na podlagi dejanskih odhodkov. Lahko pa neizkoriščeni del olajšave iz obdobij, ko je ugotavljal davčno osnovo na podlagi dejanskih odhodkov, koristi, ko preneha ugotavljati davčno osnovo na podlagi normiranih odhodkov in jo ponovno ugotavlja na podlagi dejanskih odhodkov (ob pogoju, da še ni preteklo pet let od obdobja vlaganja).

Glede razvrščanja posameznih vrst vlaganj na opremo, ki je lahko predmet olajšave za investiranje, in druga vlaganja oziroma posamezne vrste opreme, za katere olajšave ni mogoče uveljavljati (pohištvo in pisarniška oprema, motorna vozila, zgradbe, zemljišča, oprema, ki je sestavina oziroma sestavni del nepremičnin), več v nadaljevanju.

2.0 OPREDELITEV SREDSTEV, KI SO PREDMET OLAJŠAVE

Olajšava za investiranje se lahko uveljavlja za vlaganja v opremo in v neopredmetena sredstva, razen za naslednjo opremo in neopredmetena sredstva, ki so izrecno izvzeta iz olajšave:

* pohištvo in pisarniška oprema, razen računalniške opreme,
* motorna vozila, razen osebnih avtomobilov na hibridni ali električni pogon, avtobusov na hibridni ali električni pogon ter avtobusov in tovornih motornih vozil z motorjem, ki ustreza najmanj emisijskim zahtevam EURO VI,
* neopredmetena sredstva, ki se nanašajo na dobro ime, stvarne pravice na nepremičninah in druge podobne pravice.

Z vidika uveljavljanja pravice do olajšave za investiranje je temeljna zahteva oziroma predpostavka, da se ta lahko uveljavlja le za vlaganja v tisto opremo in neopredmetena sredstva, ki izpolnjujejo pogoje za pripoznanje med sredstvi zavezanca, to pa pomeni, da jih zavezanec obvladuje (jih ima v lasti, finančnem najemu ali jih kako drugače obvladuje), da mu omogočajo doseganje gospodarskih koristi (prihodkov), povezanih z njimi, in da je mogoče njihovo nabavno vrednost zanesljivo izmeriti.

Pri opremi se olajšavo za investiranje lahko uveljavlja za vlaganja v opremo, ki je takoj usposobljena za uporabo, prav tako pa tudi za vlaganja v opremo v gradnji oziroma izdelavi.

Dani predujmi za opremo in neopredmetena sredstva, ki se v bilanci stanja izkazujejo kot terjatve, ne štejejo za vlaganja in zanje ni mogoče uveljavljati olajšave.

Pri določitvi zneska vlaganja se upošteva nabavna vrednost opreme oziroma neopredmetenega sredstva, tj. nakupna vrednost s pripadajočimi stroški, ki se v skladu z računovodskimi standardi vključujejo v nabavno vrednost do usposobitve za uporabo.

Opremo [Slovenski računovodski standardi](https://pisrs.si/pregledPredpisa?id=DRUG5283) (SRS 2024) obravnavajo v okviru SRS 1 – Opredmetena osnovna sredstva, in sicer je v SRS 1.2. navedeno, da so opredmetena sredstva zemljišča, zgradbe, proizvajalna oprema, druga oprema in biološka sredstva. SRS 20 – Oblike bilance stanja za računovodsko poročanje, ki ureja tudi osnovno razčlenjevanje postavk v bilanci stanja, pa opredmetena osnovna sredstva razvršča na zemljišča, zgradbe, proizvajalne naprave in stroje, druge naprave in opremo, osnovno čredo in večletne nasade.

Za vlaganja v zemljišča in zgradbe ter v biološka sredstva ni mogoče uveljavljati olajšave za investiranje, saj ZDDPO-2 tega ne omogoča. Poleg teh sredstev, četudi se uporabljajo pri opravljanju dejavnosti zavezanca, pa so iz opreme, ki je lahko predmet olajšave za investiranje, izrecno izvzeti pohištvo in pisarniška oprema (razen računalniške opreme) ter motorna vozila (razen osebnih avtomobilov na hibridni ali električni pogon, avtobusov na hibridni ali električni pogon ter avtobusov in tovornih motornih vozil z motorjem, ki ustrezajo najmanj emisijskim zahtevam EURO VI).

V strokovni literaturi, ki pojasnjuje uporabo računovodskih standardov v praksi, je mogoče zaslediti opredelitev, da gre pri opremi za premična sredstva oziroma premičnine (premičnina: stvar, ki po svoji naravi lahko spremeni mesto, položaj; SSKJ), za razliko od zemljišč in zgradb, ki so nepremičnine.

Zgolj možnost spremembe mesta oziroma položaja (premičnost) pa ni edini oziroma izključni kriterij, ko gre za razvrščanje opredmetenih sredstev med opremo. V praksi je namreč opredmeteno sredstvo, ki je po svoji naravi premično, lahko samostoječe, lahko pa je na različne načine spojeno z nepremičnino (z zgradbo ali neposredno z zemljiščem). V primeru samostoječega sredstva (to je sredstvo, ki lahko svojo funkcijo opravlja brez pritrditve oziroma spojitve z nepremičnino) se to, če izpolnjuje pogoje za pripoznanje med opredmetenimi sredstvi zavezanca, razvršča kot oprema in je zanj mogoče uveljavljati olajšavo za investiranje (razen če ne gre za opremo, ki je iz možnosti uveljavljanja olajšave izrecno izvzeta).

Premično sredstvo, ki je spojeno z nepremičnino, pa se lahko razvršča kot oprema ali kot vlaganje v nepremičnino, odvisno od njegove funkcionalnosti in trajnosti spojenosti z nepremičnino.

Če gre za premično sredstvo, ki ima svojo samostojno funkcijo, a mora biti zaradi svoje zasnove pritrjeno na zemljišče ali zgradbo (npr. solarni paneli, toplotna črpalka, kamera, bivalni zabojnik, mobilna hiška, šotor, …), pri čemer je možna njegova odstranitev, premestitev in usposobitev za uporabo na drugem mestu in ta praviloma ni povezana z znatnim posegom v njegovo funkcionalnost ali konstrukcijo (ne povzroči znatne škode na sredstvu oziroma znatnih stroškov), se tako sredstvo razvršča kot oprema in je zanj mogoče uveljavljati olajšavo za investiranje (razen če ne gre za opremo, ki je iz možnosti uveljavljanja olajšave izrecno izvzeta).

Če pa gre za sredstvo, ki je po svoji naravi sicer premično, a se vgradi ali na drug način trajno spoji z zemljiščem oziroma zgradbo in omogoča oziroma dopolnjuje določeno funkcionalnost nepremičnine (npr. inštalacije, vodi, stavbno pohištvo, sanitarna oprema, dvigala, tekoče stopnice, nadstreški, pergole, …) ter tako postane sestavina oziroma sestavni del nepremičnine, se vlaganje v tako sredstvo razvršča kot vlaganje v nepremičnino, zato zanj ni mogoče uveljavljati olajšave za investiranje. Odstranitev tovrstnega sredstva iz oziroma z nepremičnine ter premestitev in usposobitev za uporabo na drugem mestu praviloma ni možna oziroma ni smiselna, ker je povezana z relativno visokimi stroški oziroma z znatnim posegom v konstrukcijo ali funkcionalnost nepremičnine, s katero je spojeno, in/ali samega sredstva. Takšno sredstvo se praviloma odstrani z nepremičnine le, ko je zaradi dotrajanosti potrebna njegova zamenjava, poseg, s katerim se sredstvo zamenja oziroma nadomesti, pa se obravnava kot investicijsko vzdrževanje.

Olajšavo za investiranje je torej mogoče uveljavljati za premična sredstva, ki jih zavezanec obvladuje, ki mu omogočajo doseganje gospodarskih koristi in je mogoče njihovo nabavno vrednost zanesljivo izmeriti, razen za tista premična sredstva, ki so iz možnosti uveljavljanja olajšave izrecno izvzeta, in tista premična sredstev, ki so trajno spojena z nepremičnino in omogočajo oziroma dopolnjujejo funkcionalnost nepremičnine ter se posledično razvrščajo kot vlaganje v nepremičnino.

2.1 OPREMA – POHIŠTVO IN PISARNIŠKA OPREMA

Olajšave za investiranje ni možno uveljavljati za vlaganja v pohištvo oziroma pohištveno opremo in za pisarniško opremo, z izjemo računalniške opreme, kot je določeno v 1. točki drugega odstavka 55.a člena ZDDPO-2 in enako v 1. točki drugega odstavka 66.a člena ZDoh-2. V zvezi s tem ZDDPO-2 in ZDoh-2 posebej ne opredeljujeta, kaj se šteje za pohištvo in pisarniško opremo, ki sta izključena iz olajšave, in tudi ne napotujeta na drug predpis oziroma uradni seznam, ki bi podrobneje določal, kaj se pri razvrščanju opreme v posamezne kategorije šteje med pohištvo in kaj med pisarniško opremo oziroma kaj se šteje za opremo, za katero se lahko uveljavlja navedena olajšava. Zato se glede tega upoštevajo splošno uveljavljeni pojmi in namen ureditve za davčne namene.

Neposredno iz obravnavanih zakonskih določb izhaja, da investicijske olajšave ni mogoče uveljavljati za nakup tiste opreme, ki sodi med pohištvo oziroma med pisarniško opremo. Navedeno velja ne glede na to, če se ta oprema uporablja oziroma jo zavezanec potrebuje pri opravljanju dejavnosti.

**Pohištvo**

Pohištvo je po splošno uveljavljenem pojmu del opreme bivanjskega ali poslovnega prostora, ki z namenom služi neki funkcionalni rabi, npr. odlaganju predmetov, sedenju, ležanju, hranjenju, izvajanju funkcije delovne površine idr. Med pohištvo tako sodijo vse vrste pohištvene opreme delovnih oziroma poslovnih prostorov, omare, mize, stoli, police, regali, sedežne garniture, klubske mize, ležišča, obešalniki itd. Pri tem ni pomembno iz kakšnega materiala je pohištvo izdelano. Za nakup pohištva olajšave ni možno uveljavljati ne glede na to, v katerem prostoru se pohištvo nahaja oziroma za kakšen namen se uporablja (npr. pohištvo za opremo pisarn, skladišč, proizvodnih obratov, delavnic, prodajnih, reprezentativnih in drugih poslovnih prostorov, pohištvena oprema za trgovine, lekarne, laboratorije, knjižnice, pohištvo in nastanitvena oprema za gostinske obrate, hotele itd.). Izjema od olajšave za investiranje velja torej za vse vrste pohištvene opreme in ne glede na to, za katere poslovne namene oziroma dejavnosti se uporablja, saj zakon glede tega ne določa nobene izjeme.

Primer: pohištvena oprema, ki se uporablja za opravljanje trgovske dejavnosti, v trgovinah oziroma trgovskih skladiščih (trgovski regali, skladiščni regali, prodajne košare, blagajniški zaščitni pulti, pripravljalni pulti v delikatesi, mesnici ipd.), se šteje za pohištvo oziroma za tipično trgovsko pohištveno opremo, ki je izvzeta iz davčne olajšave za investiranje.

**Pisarniška oprema**

Pisarniška oprema zajema široko paleto pohištvenih izdelkov za opremljanje pisarniških delovnih prostorov (npr. omare, predalniki, regali, pisalne mize, konferenčne mize, vrtljivi pisarniški stoli itd.), poleg tega pa tudi drugo opremo (npr. naprave, pripomočke, stroje in druge predmete), ki se uporablja za opravljanje dejavnosti v pisarnah oziroma za pisarniško poslovanje (npr. kopirni stroj, faks, telefoni, rezalniki papirja, itd.). Podobno kot pri pohištvu tudi za nakup pisarniške opreme olajšave ni možno uveljavljati ne glede na to, v katerem prostoru se pisarniška oprema nahaja oziroma za kakšen namen se uporablja.

Nakup umetniške zbirke in posamičnih umetniških del večje vrednosti, ki ne služijo neki funkcionalni rabi oziroma se uporabljajo za opremljanje pisarniških in drugih poslovnih prostorov zavezanca ali kot naložbena premičnina, se ne šteje za opremo, ki je predmet olajšave za investiranje.

**Računalniška oprema**

Izjema po določbi 1. točke drugega odstavka 55.a člena ZDDPO-2, ki iz olajšave izvzema pohištvo in pisarniško opremo, velja za računalniško opremo, kar pomeni, da je predmet olajšave za investiranje lahko strojna in programska oprema, vključno z določenimi vrstami pisarniške opreme, ki imajo vgrajene komponente računalniške opreme, kot na primer:

* med računalniško opremo, za katero se lahko uveljavlja olajšava za investiranje, se lahko šteje tudi multifunkcijska naprava, ki ima vgrajeno mrežno kartico, s katero je povezana na interno računalniško omrežje, oziroma, ki se dejansko uporablja v povezavi z računalnikom;
* pametni telefoni poleg prenosa zvoka omogočajo še upravljanje z elektronsko pošto, zajem in prenos slikovnega in video materiala, dostop do interneta, uporabo različnih programov, vključno z dostopom do internih informacijskih sistemov podjetja, hrambo podatkov itd.. Pri pametnem telefonu predstavlja klasični telefon zgolj eno od mnogih funkcij, druge funkcije, ki vključujejo zajem, obdelavo, hrambo in prenos podatkov pa pametni telefon funkcionalno izenačujejo z računalnikom. Da gre v primeru pametnega telefona dejansko za računalniku podobno napravo, priča tudi njegova tehnična sestava. Sestavlja ga procesor in pomnilnik, v njem teče operacijski sistem in različne aplikacije;
* podobno izhaja iz opisa osnovnih značilnosti in informacij o uporabi pametne ure, da je nosljiva računalniška naprava, namenjena nošenju na uporabnikovem zapestju, ki ponuja funkcionalnosti, podobne tistim na pametnih telefonih. Samostojno ali v povezavi z mobilno napravo omogoča povezavo s spletom, upravljanje mobilnih aplikacij, klicanje, pošiljanje besedilnih in video sporočil, GPS navigacijo, itd. Glede na podobne značilnosti se olajšava lahko uveljavlja tudi v primeru nakupa pametne ure in drugih podobnih mobilnih »iNaprav«, ki z vgrajeno programsko opremo zagotavljajo funkcionalnosti, ki so potrebne za opravljanje poslovnih funkcij zavezanca.

2.2 OPREMA – MOTORNA VOZILA

V skladu z 2. točko drugega odstavka 55.a člena ZDDPO-2 (in 2. točko drugega odstavka 66.a člena ZDoh-2) so iz opreme, za katero se lahko uveljavlja olajšava za investiranje, izvzeta motorna vozila, razen osebnih avtomobilov na hibridni in električni pogon, avtobusov na hibridni in električni pogon ali z motorjem, ki ustreza najmanj emisijskim zahtevam EURO VI, in tovornih vozil z motorjem, ki ustreza najmanj emisijskim zahtevam EURO VI.

Z drugimi besedami: za motorna vozila olajšave praviloma ni mogoče uveljavljati, lahko pa se uveljavlja za določene izjeme, ki so v zakonu izrecno naštete, to pa so: osebni avtomobili na hibridni ali električni pogon, avtobusi na hibridni ali električni pogon, avtobusi z motorjem, ki ustreza najmanj emisijskim zahtevam EURO VI, in tovorna motorna vozila z motorjem, ki ustreza najmanj emisijskim zahtevam EURO VI.

Za tovorna vozila se sicer uporabljata standarda EURO 6 (za lahka tovorna vozila) in EURO VI (za težja tovorna vozila), pri čemer pa uporaba navedenih oznak v praksi ni enotna, zato se pri tistih vozilih, pri katerih je pogoj za uveljavljanje olajšave, da motor ustreza najmanj emisijskim zahtevam EURO VI (to je: pri avtobusih in tovornih vozilih, vključno z lahkimi tovornimi vozili), kot ustrezni upoštevata obe oznaki, EURO VI in EURO 6 (polje V.9 v potrdilu o homologaciji).

Olajšava za investiranje je ciljno usmerjena predvsem v vlaganja v opremo in tehnologije, ki prinašajo višjo dodano vrednost in ustrezajo višjim okoljskim in energetskim zahtevam.

Upoštevaje navedeno se olajšava lahko uveljavlja tudi za:

1. nakup delovnih strojev in delovnih vozil, traktorjev, motokultivatorjev in drugih motornih vozil, katerih prvenstveni namen ni prevoz potnikov in tovora po cesti,

2. nakup prevoznih sredstev, ki niso namenjena za prevoz po cesti (npr. vodna in zračna plovila),

3. vsa druga motorna vozila, ki prvenstveno niso namenjena za prevoz tovora in potnikov po cesti,

Olajšavo za navedena sredstva se lahko uveljavlja pod pogojem, da jih zavezanec uporablja za opravljanje obdavčljive dejavnosti oziroma pri ustvarjanju prihodkov.

Za vsebinsko presojo upravičenosti do olajšave v konkretnih primerih, glede opredelitve in kategorizacije motornih vozil (delovnih strojev, delovnih vozil, avtobusov in drugih motornih vozil), glede opredelitve pretežnega namena uporabe (prevoz potnikov, oseb, tovora, drugi nameni) ter glede klasifikacije kategorij in vrst delovnih vozil se smiselno upošteva zakon, ki ureja motorna vozila in udeležbo vozil v cestnem prometu ([Zakon o motornih vozilih (ZMV-1)](http://www.pisrs.si/Pis.web/pregledPredpisa?id=ZAKO7333)) ter podzakonski predpisi ([Pravilnik o ugotavljanju skladnosti vozil](http://www.pisrs.si/Pis.web/pregledPredpisa?id=PRAV9866), [Pravilnik o delih in opremi vozil](http://www.pisrs.si/Pis.web/pregledPredpisa?id=PRAV11344), idr.). Za navedene predpise je pristojno ministrstvo za infrastrukturo, pristojni organ za homologacijo je Javna agencija Republike Slovenije za varnost prometa.

**Vozilo na hibridni pogon**

Vozilo na hibridni pogon je vozilo, ki za pogon uporablja dva ali več različnih virov energije, pri čemer je vire energije mogoče kombinirati ali uporabljati neodvisno. Najpogosteje se izraz vozilo na hibridni pogon nanaša na hibridna električna vozila, ki združujejo motor z notranjim zgorevanjem in enega ali več elektromotorjev.

Dejstvo, da ima vozilo hibridni pogon, zavezanec pri uveljavljanju olajšave dokazuje s potrdilom o skladnosti za vozilo homologiranega tipa, v katerem so med drugim navedeni tudi podatki o pogonih oziroma motorjih, ki jih za potrebe izvedbe postopka homologacije homologacijskemu organu posreduje proizvajalec vozila. Vozilo, ki ima v potrdilu o skladnosti vpisana dva pogona oziroma motorja (npr. motor z notranjim izgorevanjem (polje P.1) in elektromotor (polje P.2)), se za namene uveljavljanja olajšave za investiranje šteje kot vozilo na hibridni pogon in je zanj mogoče uveljavljati olajšavo za investiranje. Vozilo, ki ima v potrdilu o skladnosti vpisan le pogon na motor z notranjim izgorevanjem, pa se za namen uveljavljanja olajšave za investiranje ne obravnava kot vozilo na hibridni pogon in zanj ni mogoče uveljavljati olajšave.

**Avtobus**

Glede olajšave za nakup **avtobusa** je treba upoštevati, da jo zavezanec lahko uveljavlja, če gre za avtobus na hibridni ali električni pogon ali za avtobus z motorjem, ki ustreza najmanj emisijskim zahtevam EURO VI (oz. EURO 6). Pri tem se za avtobus po definiciji v 3. členu ZMV-1 šteje motorno vozilo, namenjeno prevozu oseb, ki ima poleg sedeža za voznika več kot osem sedežev. Osebni avtomobil pa je opredeljen kot motorno vozilo, namenjeno prevozu oseb, ki ima poleg sedeža za voznika še največ osem sedežev.

**Delovni stroj**

Po opredelitvi pojmov v 3. členu ZMV-1 se za **delovni stroj** šteje motorno vozilo z vgrajenimi napravami za opravljanje posameznih del, ki ni namenjeno prevozu oseb ali blaga po cesti in katerega konstrukcijsko določena hitrost ne presega 40 km/h. Po tem kriteriju se delovni stroji tudi ločijo od delovnih vozil in zanje ne veljajo enaki pogoji za dajanje na trg in zahteve glede homologacije kot za delovna vozila. Zato uveljavljanje olajšave za investiranje za nakup delovnih strojev (viličarjev, bagrov, rovokopačev in podobne mehanizacije za delo na gradbiščih, v kamnolomih, kmetijstvu in gozdarstvu…) ni sporno, seveda ob predpostavki, da zavezanec navedeno opremo dejansko kupi in uporablja za opravljanje svoje dejavnosti.

**Delovno vozilo**

Za razliko od delovnega stroja pa je **delovno vozilo** motorno vozilo z vgrajenimi napravami za opravljanje posameznih del, ki ni namenjeno prevozu oseb ali blaga po cesti in katerega konstrukcijsko določena hitrost presega 40 km/h. Kot izhaja iz navedenega, se olajšava lahko uveljavlja tudi za delovna vozila, vendar ob pogoju, da gre za delovna vozila, ki ustrezajo navedeni opredelitvi delovnih vozil po ZMV-1 ter so skladno s Pravilnikom o ugotavljanju skladnosti vozil ter preglednico [Kategorije in tipi nadgradnje](https://www.avp-rs.si/vozila/ugotavljanje-skladnosti/kategorije-vozil-2/) opisno kategorizirana kot delovna vozila. Pomeni, da gre v konkretnem primeru za delovno vozilo, za katerega iz potrdila o skladnosti izhaja, da gre za kategorijo vozila s konkretno opisno navedbo »delovno vozilo« (vozilo z oznakami kategorije in vrste vozila N1 ali N2 ali N3, N1G ali N2G ali N2G – delovno vozilo). Če vozilo ni kategorizirano kot delovno vozilo, ampak kot vozilo druge kategorije ali vrste (na primer kot tovorno vozilo z oznakami kategorije in vrste vozila N1 ali N2 ali N3, N1G ali N2G ali N3G), olajšave za investiranje ni možno uveljaviti, če motor vozila ne ustreza najmanj emisijskim zahtevam EURO VI (oz. EURO 6).

**Vlečno vozilo**

Vlečno vozilo se obravnava kot motorno vozilo, prvenstveno namenjeno za prevoz tovora po cesti, saj je namenjeno vlečenju priklopnega vozila in s tem tovora. Zato se olajšava za nakup vlečnega vozila lahko uveljavlja, če motor vlečnega vozila ustreza najmanj emisijskim zahtevam EURO VI (oz. EURO 6).

**Bivalno vozilo**

Bivalno vozilo je vrsta motornega vozila, ki omogoča prevoz po cesti z močjo lastnega motorja in prebivanje oseb. Bivalna vozila so praviloma razvrščena v kategorijo M1 – Osebni avtomobil (vrsta nadgradnje SA - Bivalno vozilo), saj so namenjena prevozu in bivanju oseb, četudi so dejansko v večini primerov zgrajena na osnovi lahkih gospodarskih vozil (dostavniki, šasijska vozila) z največjo dovoljeno maso vozila do 3500 kg. V manj pogostih primerih so zgrajena tudi na osnovi težjih tovornih vozil z največjo dovoljeno maso nad 3500 kg in v tem primeru so v potrdilu o skladnosti kategorizirana kot tovorna vozila z nadgradnjo SA – Bivalno vozilo.

Skladno s pravilom, da se olajšavo lahko uveljavlja le za osebna vozila, ki imajo hibridni ali električni pogon, in za tovorna vozila, katerih motor ustreza najmanj emisijskim zahtevam EURO VI, se olajšavo lahko uveljavlja za tista bivalna vozila, ki so kategorizirana kot osebna vozila z nadgradnjo SA – Bivalno vozilo in imajo hibridni ali električni pogon, ali so kategorizirana kot tovorna vozila z nadgradnjo SA – Bivalno vozilo in imajo motor, ki ustreza najmanj emisijskim zahtevam EURO VI (oz. EURO 6)..

3.0 POGOJI GLEDE UVELJAVLJANJA OLAJŠAVE

Pravica do uveljavljanja in koriščenja olajšave za investiranje je vezana na pogoj, da zavezanec sredstva, za katerega je uveljavljal in koristil olajšavo, ne sme odtujiti vsaj tri leta po letu vlaganja oziroma ga ne sme odtujiti pred dokončnim amortiziranjem za davčne namene, če je to krajše od treh let. Če to stori, pa mora v skladu z določbami šestega do osmega odstavka 55.a člena ZDDPO-2 za znesek izkoriščene davčne olajšave povečati davčno osnovo v letu prodaje oziroma odtujitve sredstva.

Ne glede na to pa v skladu z določbo 20. člena Zakona o interventnih ukrepih za odpravo posledic poplav in zemeljskih plazov iz avgusta 2023  (ZIUOPZP) zavezancu davčne osnove ni treba povečati, če je do odtujitve opreme prišlo na podlagi uničenja zaradi poplav in plazov.

Za odtujitev se šteje tudi prenehanje zavezanca, pri prenehanju s stečajem oziroma likvidacijo pa začetek stečajnega oziroma likvidacijskega postopka. Za odtujitev sredstva pa se ne šteje, če gre za prenos premoženja, zamenjavo kapitalskih deležev, združitve in delitve v skladu z 38. do 54. členom ZDDPO-2. V tem primeru se upoštevajo olajšave in pogoji, ki bi veljali, če ne bi prišlo do prenosa premoženja, zamenjave kapitalskih deležev, združitve oziroma delitve.

V skladu z določbo devetega odstavka 55.a člena ZDDPO-2 zavezanec ne more uveljavljati olajšave za investicije v delu, ki je financiran iz sredstev proračunov samoupravnih lokalnih skupnosti, proračuna Republike Slovenije oziroma proračuna EU, če imajo ta sredstva naravo nepovratnih sredstev. primeru, če zavezanec za vlaganje v opremo, ki je lahko predmet davčne olajšave po 55.a členu ZDDPO-2, prejme nepovratna proračunska sredstva, ne more uveljavljati davčne olajšave za celotni znesek vlaganj, temveč le za znesek vlaganj, zmanjšan za znesek prejetih nepovratnih proračunskih sredstev za financiranje te investicije.

Zmanjšanje davčne osnove zaradi uveljavljanja olajšave za investiranje se izključuje z uveljavljanjem olajšave za vlaganja v raziskave in razvoj in z olajšavo za vlaganja v digitalni in zeleni prehod. Pomeni, da zavezanec za isto opremo in neopredmetena sredstva, za katera je že uveljavil olajšavo za vlaganje v raziskave in razvoj ali olajšavo za vlaganja v digitalni in zeleni prehod, ne more uveljaviti še olajšave za investiranje, in obratno, ker bi to pomenilo podvajanje zmanjšanja davčne osnove za isti namen.

4.0 SREDSTVA V POSLOVNEM NAJEMU

Sprememba računovodske obravnave poslovnih najemov na podlagi sprejetja MSRP 16 (Uredba Komisije (EU) 2017/1986 z dne 31. oktobra 2017) in spremembe SRS 2016 (Uradni list RS, št. 81/2018 z dne 14. 12. 2018), ki jo vključujejo tudi veljavni Slovenski računovodski standardi 2024 (opredmeteno osnovno sredstvo, pridobljeno na podlagi najema, je sestavni del opredmetenih osnovnih sredstev najemojemalca), ne vpliva na upravičenost uveljavljanja olajšave za investiranje iz 55.a člena ZDDPO-2 in 66.a člena ZDoh-2. **Pravico do uveljavljanja olajšave za vlaganje v sredstvo, ki je predmet poslovnega najema, ima najemodajalec**.

55.a člen ZDDPO-2 in 66.a člen ZDoh-2 določata davčno ugodnost, to je davčno olajšavo za zavezanca, ki vlaga v opremo ali neopredmetena sredstva. O vlaganju v sredstvo praviloma govorimo v primerih, ko zavezanec kupi sredstvo oziroma postane njegov lastnik. Četrti odstavek 55.a člena ZDDPO-2 in četrti odstavek 66.a člena ZDoh-2 dodatno določata, da olajšavo za investiranje lahko uveljavlja zavezanec, ki opremo pridobi na podlagi finančnega najema.

Po vsebini finančni najem predstavlja obliko financiranja nakupa, pri katerem si najemodajalec kot instrument zavarovanja zadrži pravno lastništvo praviloma do konca trajanja najema, najemnik pa postane ekonomski lastnik sredstva z začetkom najemnega obdobja, saj takrat na njega preidejo vsa pomembna tveganja in koristi, povezane z lastništvom sredstva, ki je predmet najema.

Nasprotno pa pri poslovnem najemu ne moremo govoriti o financiranju nakupa, saj na najemnika v času trajanja najema ne bo prešlo ne ekonomsko ne pravno lastništvo sredstva. Posledično v primeru poslovnega najema ne moremo govoriti o najemojemalčevem vlaganju v sredstvo. Poslovni najem oziroma pripoznanje pravice do uporabe sredstva v poslovnih knjigah na njegovi podlagi zato ne more biti predmet olajšave za investiranje.